|  |
| --- |
| **ԱՐԹԻԿ ՀԱՄԱՅՆՔԻ ՂԵԿԱՎԱՐ Մ. ՎԱՐԱԳՅԱՆԻ ՈՒՂԵՐՁԸ ԳԻՏԵԼԻՔԻ և ԴՊՐՈՒԹՅԱՆ ՏՈՆԻ ԱՌԹԻՎ** |
| Սիրելի' աշակերտներ, ուսանողներ, մանկավարժներ, ծնողներ,  գիտելիքի և դպրության օրվա առթիվ ընդունեք իմ ամենաջերմ բարեմաղթանքներն ու շնորհավորանքները: Սեպտեմբերի 1-ով մեկնարկում է 2019-2020 ուսումնական տարին, ինչը տոն է բոլորիս համար. առաջին զանգի ղողանջների հետ կյանքը լցվում է նոր իմաստով ու բովանդակությամբ: Արթիկը հանրապետությունում ճանաչելի է առաջնահերթ իր ինտելեկտուալ բարձր ներուժով, ինչը պայմանավորված է ոչ միայն մեր խառնվածքով, այլև քաղաքականությամբ, որը վարում է համայնքապետարանը կրթամշակութային օջախների պահպանման և շենացման ուղղությամբ: Եվ այսօր մեր աշակերտների ու սովորողների առջև կրկին իրենց դռներն են բացում համայնքի մանկապարտեզները, արտադպրոցական ուսումնական հաստատությունները, հիմնական և ավագ դպրոցները, քոլեջները, զարգացման կենտրոնները: Հատկապես ջերմորեն եմ շնորհավորում դպրոցի և բուհի շեմն առաջին անգամ ոտք դնողներին. ուսումնառության տարիները դարձրեք իմաստավորված, զինվեք գիտելիքների հարուստ պաշարով: Ձեզ լուսավոր ճանապարհ և բարձր առաջադիմություն եմ ցանկանում: Իսկ մանկավարժներին, ում վստահված է սերունդների կրթության և դաստիարակության դժվարին գործը, առողջություն, եռանդ, համբերություն և մասնագիտական բարձունքներ: Սիրելինե՛րս, յուրաքանչյուր մեկնարկ լի է հույսերով և ակնկալիքներով: Լիահույս եմ, որ ուսման մեջ ունեցած ձեռքբերումներով ու հաջողություններով դուք կկառուցեք մեր վաղվա օրը՝ Հայաստանի ապագան: |